Bya Elisa Nicholas Ssekitende
Omwami wa Kabaka atwala Essaza Buddu Ppookino Jude Muleke, ateegezezza ng’ekibiina kya Baganda Nkobazambogo bwekizimbiddwa ku misingi emigumu era eminywevu ddala egy’obwakabaka, nga kigendereddwaamu okuteeketeeka abavubuka ba Buganda abalimu ensa, okusobola okuweereza Buganda n’ensi yaabwe Uganda, nga balina empisa ennungi ez’obuntu bulamu, abakozi era nga bassa ekitiibwa mu balala.
Bino Ppookino abitadde mu Bubaka bweyatisse Amyuka atwala ebyenjigiriza mu Ssaza Buddu era avunaanyizibwa kubyensanyusa Omukungu Ssempiira Levi, ku mukolo abayizi b’essomero lya St.Joseph S.S Nkoni mu district y’e Lwengo mu Ssaza Buddu, webakyusirizza obukulembeze bwa Nkobazambogo akaliba akendo, n’akubiriza abavubuka ba Buganda okweyisanga mu ngeri enggunjufu era ey’okulabirako, wakati nga bakulembera abalala ssinga babeera mu bifo by’obukulembeze.
Julius Ssentamu okuva mukitongole ekirwanirira eddembe ly’obuntu mu Uganda n’okwetoloola Africa yonna, ngava mu bitundu bya Bukoto South mu Lwengo asinzidde ku Ssomero n’akubiriza abavubuka okukula nga bekkiririzaamu, okwezimbamu emitima egyagala eggwanga lyaabwe n’okuyambagana mu nsonga ez’enjawulo ssaako okusoma ennyo, basobole okutuuka mu bifo eby’obuvunaanyizibwa bingi ate n’okulakulanya eggwanga nebitundu byaabwe.
Mawanda Alex ye Ssentebe omuggya eyalondeddwa, ng’ono asuubizza okukulemberamu banne okutambuza obukulembeze nga bakulakulanya ebitone, okukola bulungibwansi, okwenyigira mu nteekateeka z’obwakabaka ng’ejje lya Beene eritaggwa mabega, ssaako okunnyikira mu Buwangwa bwaabwe.
nso_Latn lug_Latn lug_Latn lug_Latn lug_Latn